DA Den Europæiske Unions Tidende C 167/4

KOMMISSIONENS AFGØRELSE

af 3. juni 2014

om nedsættelse af en ekspertgruppe om kræftbekæmpelse under Kommissionen og om ophævelse af afgørelse 96/469/EF

2014/C 167/05

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde, og

ud fra følgende betragtninger:

(1) I henhold til artikel 168, stk. 2, i traktaten om Den Europæiske Unions funktionsmåde samordner medlemsstaterne indbyrdes og i kontakt med Kommissionen deres politikker og programmer på de i stk. 1 omhandlede områder. Kommissionen kan i nær kontakt med medlemsstaterne tage ethvert passende initiativ for at fremme denne samordning, navnlig initiativer, der tager sigte på at opstille retningslinjer og indikatorer, tilrettelægge udveksling af bedste praksis og udarbejde de nødvendige elementer til periodisk overvågning og evaluering.

(2) I Kommissionens hvidbog — Sammen om sundhed: en strategi for EU 2008-2013 (1), vedtaget af Kommissionen den 23. oktober 2007, blev der peget på kræft som et prioriteret indsatsområde som led i udviklingen af EU's sundhedsstrategi.

(3) Rådet vedtog den 2. december 2003 en henstilling om kræftscreening (2).

(4) Rådet vedtog den 10. juni 2008 konklusioner om nedbringelse af forekomsten af kræft (3) og den 13. september 2010 om en indsats mod kræft (4).

(5) Den 24. juni 2009 vedtog Kommissionen en »Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget — Europæisk partnerskab om en indsats mod kræft« (5).

(6) I meddelelse fra formanden til Kommissionen af 10. november 2010: »Framework for Commission Expert Groups: Horizontal rules and Public Register« (6) (i det følgende benævnt »Rammebestemmelser for Kommissionens ekspertgrupper«) fastsættes et revideret sæt regler for alle Kommissionens ekspertgrupper.

(7) Forberedelsen og gennemførelsen af aktiviteter på kræftområdet kræver tæt samarbejde med de specialiserede organer i medlemsstaterne og med de berørte parter. Dette ville imødekomme anmodninger fra repræsentanter for medlemsstaterne og berørte parter om øget samordning i lyset af det voksende kræftarbejde. Endvidere kan udveksling af viden og oplysninger være med til at løse nogle af de vanskeligheder, som medlemsstaterne står over for i forbindelse med kræftbekæmpelse, og vil fremme samarbejde med andre vigtige aktører som f.eks. patientorganisationer.

(8) Der bør konstant være adgang til rådgivning fra fremtrædende europæiske kræftspecialister gennem en ekspertgruppe, der nedsættes af Kommissionen. Ekspertgruppen om kræftbekæmpelse bør efter anmodning fra Kommissionen yde rådgivning og ekspertbistand til Kommissionen i forbindelse med udformning og gennemførelse af Unionens aktiviteter på kræftområdet og fremme udveksling af relevante erfaringer, politikker og praksisser mellem medlemsstaterne og de forskellige involverede parter.

(9) Gruppen bør sammensættes af repræsentanter for medlemsstaterne, repræsentanter for patientorganisationer på kræftområdet, repræsentanter for europæiske sammenslutninger på kræftforebyggelsesområdet, europæiske sammenslutninger af sundhedspersonale eller videnskabelige selskaber på kræftområdet og en repræsentant for producenter af varer eller tjenesteudbydere på kræftområdet og en repræsentant for Det Internationale Kræftforskningscenter for at sikre en bred repræsentation af berørte parter og eksperter på kræftområdet.

(10) Ekspertgruppen om kræftbekæmpelse bør ikke fungere som et udvalg, som omhandlet i Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (7).

(11) Personoplysninger bør behandles i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og ‐organerne og om fri udveksling af sådanne oplysninger (8).

(12) Kommissionens afgørelse 96/469/EF af 30. juli 1996 (9) om nedsættelse af et rådgivende udvalg vedrørende kræftforebyggelse bør ophæves —

BESTEMT FØLGENDE:

Artikel 1

Nedsættelse af ekspertgruppen

Der nedsættes en ekspertgruppe om kræftbekæmpelse, i det følgende benævnt »ekspertgruppen«.

Artikel 2

Ekspertgruppens opgaver

1. Efter anmodning fra Kommissionen eller Kommissionens tjenestegrene udfører ekspertgruppen følgende opgaver på kræftområdet:

a) bistår Kommissionen ved udarbejdelsen af retsakter og politikdokumenter om, retningslinjer for og henstillinger om kræftbekæmpelse samt i forbindelse med spørgsmål vedrørende oplysninger om kræft, herunder epidemiologi, tidlig diagnosticering af og screening for kræft, informering af befolkningen om forebyggelse af kræft, kvalitetssikringsprocedurer i forbindelse med kræftbehandlingen og de forebyggende foranstaltninger, der kan udvikles på grundlag af resultaterne af grundforskning, translationel og klinisk forskning i kræft i forbindelse med EU-forskningsprogrammerne og andre internationale og nationale forskningsinitiativer samt i forbindelse med tværgående emner vedrørende kræft

b) rådgiver Kommissionen i forbindelse med gennemførelsen af EU-foranstaltninger og stiller forslag til forbedringer af de trufne foranstaltninger

c) rådgiver Kommissionen i forbindelse med overvågning, evaluering og formidling af resultater af trufne foranstaltninger på EU-plan og nationalt plan

d) rådgiver Kommissionen om internationalt samarbejde

e) fremmer samordning og udveksling af oplysninger medlemsstater imellem

f) giver Kommissionen et overblik over EU-politikker og nationale politikker

g) samler oplysninger om medlemsstaternes og de forskellige involverede parters relevante erfaringer, politikker og praksisser.

2. Med henblik på at udføre de opgaver, der er omhandlet i stk. 1, kan ekspertgruppen efter anmodning fra Kommissionens tjenestegrene, fremsætte udtalelser og henstillinger samt forelægge rapporter.

3. Ekspertgruppens opgaver må ikke overlappe spørgsmål, som er dækket af Det Rådgivende Udvalg for Sikkerhed og Sundhed på Arbejdspladsen nedsat ved Rådets afgørelse 2003/C 218/01 (10), af Det Videnskabelige Udvalg vedrørende Grænseværdier for Erhvervsmæssig Eksponering for Kemiske Agenser nedsat ved Kommissionens afgørelse 2014/113/EU (11) eller af direktiv 2004/37/EF om beskyttelse af arbejdstagerne mod risici for under arbejdet at være udsat for kræftfremkaldende stoffer eller mutagener (12) eller spørgsmål, der falder ind under opgaverne for Lægemiddeludvalget nedsat ved Rådets afgørelse 75/320/EØF (13).

Artikel 3

Høring

Kommissionen kan høre ekspertgruppen i alle former for spørgsmål vedrørende kræft.

Artikel 4

Medlemmer — Udpegelse

1. Ekspertgruppen består af følgende medlemmer:

a) medlemsstaternes kompetente myndigheder

b) tre repræsentanter for patientorganisationer på kræftområdet

c) to repræsentanter for europæiske sammenslutninger på kræftforebyggelsesområdet

d) tre repræsentanter for europæiske sammenslutninger af sundhedspersonale eller videnskabelige selskaber på kræftområdet

e) en repræsentant for producenter af varer eller tjenesteudbydere på kræftområdet

f) en repræsentant for Det Internationale Kræftforskningscenter.

2. Kompetente myndigheder i de EFTA-stater, der er part i aftalen om Det Europæiske Økonomiske Samarbejdsområde, kan også blive medlemmer af gruppen efter anmodning fra de pågældende EFTA-stater.

3. Kompetente myndigheder i de lande, der er kandidater til at tiltræde Den Europæiske Union, kan også blive medlemmer af gruppen efter anmodning fra de berørte lande.

4. Medlemmerne udpeges af Generaldirektøren for Generaldirektoratet for Sundhed og Forbrugere.

5. For så vidt angår de medlemmer, der er omhandlet i stk. 1, litra b), c), d) og e), udpeges de ud fra en liste over egnede kandidater, som opstilles efter offentliggørelse af en indkaldelse af interessetilkendegivelser. I indkaldelsen af interessetilkendegivelser angives de nødvendige kvalifikationer og betingelser for at blive medlem af ekspertgruppen.

6. De medlemmer, der er omhandlet i stk. 1, litra a)-f), og stk. 2 og 3, udpeger repræsentanter og suppleanter, der træder i repræsentantens sted, når denne er fraværende eller forhindret i at møde. Suppleanter udpeges på samme vilkår som repræsentanter. Suppleanter træder automatisk i stedet for medlemmer, der er fraværende eller forhindret i at møde.

7. Generaldirektøren for Generaldirektoratet for Sundhed og Forbrugere kan afvise en repræsentant eller en suppleant, som foreslås af en organisation, hvis han eller hun ikke svarer til den profil, der efterspørges i den indkaldelse af interessetilkendegivelser, som er omhandlet i stk. 5. I så fald anmodes den pågældende organisation om at udpege en anden repræsentant eller suppleant.

8. Mandatperioden for medlemmer af ekspertgruppen er tre år og kan fornyes ved at reagere på en yderligere indkaldelse af interessetilkendegivelser.

9. Et medlems mandat ophører inden udløbet af den treårige periode, hvis medlemmet træder tilbage.

10. De i stk. 1, litra b)-f), omhandlede medlemmer eller deres repræsentanter kan udelukkes eller erstattes i den resterende del af deres mandatperiode i følgende tilfælde:

a) Hvis de permanent ikke er i stand til at deltage i møderne.

b) Hvis de ikke er i stand til effektivt at deltage i gruppens drøftelser.

c) Hvis de ikke overholder betingelserne i artikel 339 i traktaten om Den Europæiske Unions funktionsmåde.

d) Hvis de efterfølgende ikke opfylder de kvalifikationskrav og betingelser, der var angivet i indkaldelsen af interessetilkendegivelser, jf. stk. 5.

11. Generaldirektøren for Generaldirektoratet for Sundhed og Forbrugere kan anmode et medlem, der er omhandlet i stk. 1, litra b)-f), om at udpege en anden repræsentant eller suppleant i de tilfælde, som er omhandlet i stk. 10.

12. Medlemmer, hvis mandat ophører før udløbet af den treårige periode, jf. stk. 8 og 9, kan udskiftes i den resterende del af deres mandatperiode.

13. Medlemmernes og deres repræsentanters navne offentliggøres i Kommissionens register over ekspertgrupper og lignende enheder (i det følgende benævnt »registret«) (14). Navnene på medlemsstaternes myndigheder kan offentliggøres i registret.

14. Indsamling, behandling og offentliggørelse af personoplysninger finder sted i overensstemmelse med forordning (EF) nr. 45/2001.

Artikel 5

Gruppens arbejde

1. Direktøren med ansvar for folkesundhedspolitik i Kommissionens Generaldirektorat for Sundhed og Forbrugere er formand for ekspertgruppen. Direktøren kan delegere formandskabet til en anden tjenestemand i Kommissionen.

2. Efter aftale med Kommissionen kan ekspertgruppen nedsætte undergrupper, der skal undersøge specifikke spørgsmål på grundlag af et kommissorium, som gruppen opstiller. Sådanne undergrupper opløses, når deres mandat er opfyldt.

3. Kommissionen kan indbyde eksperter, som ikke er medlemmer af ekspertgruppen, men som besidder en specifik viden om et emne på dagsordenen, til at deltage i gruppens arbejde. Kommissionen kan desuden give observatørstatus til enkeltpersoner eller organisationer som defineret i regel 8, stk. 3, i rammebestemmelserne for Kommissionens ekspertgrupper og lande, der er kandidater til at tiltræde EU.

4. Medlemmerne af ekspertgrupper og deres repræsentanter og suppleanter samt de indbudte eksperter og observatører skal overholde reglerne om behandling af fortrolige oplysninger, som følger af traktaterne og gennemførelsesbestemmelserne hertil, samt Kommissionens sikkerhedsforskrifter vedrørende beskyttelse af EU's klassificerede oplysninger i bilaget til Kommissionens afgørelse 2001/844/EF, EKSF, Euratom (15). Hvis de tilsidesætter disse regler, kan Kommissionen træffe alle relevante foranstaltninger.

5. Ekspertgruppen og undergrupperne mødes i Kommissionens lokaler, medmindre møderne undtagelsesvis afholdes andre steder af behørigt begrundede årsager. Sekretariatsopgaverne varetages af Kommissionen. Dagsordenen og mødereferatet for ekspertgruppens møder udarbejdes af Kommissionen. Andre tjenestemænd i Kommissionen med interesse i det pågældende spørgsmål kan deltage i møder i ekspertgruppen eller dens undergrupper.

6. Ekspertgruppen fastsætter selv sin forretningsorden ud fra Kommissionens standardforretningsordener for ekspertgrupper.

7. Kommissionen stiller alle relevante dokumenter (såsom dagsordener, referater og deltagernes bidrag) til rådighed om ekspertgruppens aktiviteter enten i registret eller via et link fra registret til et særligt websted, hvor oplysningerne kan findes. Et dokument offentliggøres ikke i tilfælde, hvor udbredelsen ville være til skade for beskyttelsen af offentlighedens eller enkeltpersoners interesser, jf. artikel 4 i forordning (EF) nr. 1049/2001 (16).

Artikel 6

Mødeudgifter

1. Der ydes ikke vederlag for det arbejde, der udføres af deltagerne i forbindelse med ekspertgruppens aktiviteter.

2. Rejse- og opholdsudgifter for deltagere i ekspertgruppens aktiviteter godtgøres af Kommissionen i overensstemmelse med de i Kommissionen gældende bestemmelser.

3. Udgifter som omhandlet i stk. 2 godtgøres inden for rammerne af de disponible midler, der afsættes som led i den årlige procedure for tildeling af ressourcer.

Artikel 7

Ophævelse

Afgørelse 96/469/EF ophæves.

Artikel 8

Denne afgørelse finder anvendelse fra datoen for vedtagelsen.

Udfærdiget i Bruxelles, den 3. juni 2014. På Kommissionens vegne Tonio BORG Medlem af Kommissionen

(1) KOM(2007) 630 endelig af 23.10.2007.

(2) EUT L 327 af 16.12.2003, s. 34.

(3) 2876. samling i Rådet (beskæftigelse, socialpolitik, sundhed og forbrugerpolitik), 10.6.2008.

(4) 3032. samling i Rådet (almindelige anliggender), 13.9. 2010.

(5) KOM(2009) 291 endelig af 24.6.2009.

(6) K(2010) 7649 final af 10.11.2010.

(7) EUT L 55 af 28.2.2011, s. 13.

(8) EFT L 8 af 12.1.2001, s. 1.

(9) EFT L 192 af 2.8.1996, s. 31, og EFT L 204 af 14.8.1996, s. 20.

(10) EUT C 218 af 13.9.2003, s. 1.

(11) EUT L 62 af 4.3. 2014, s. 18.

(12) EUT L 229 af 29.6.2004, s. 23.

(13) EFT L 147 af 9.6.1975, s. 23.

(14) Medlemmer, som ikke ønsker deres navne offentliggjort, kan anmode om en undtagelse fra denne regel. En anmodning om ikke at offentliggøre navnet på et medlem af ekspertgruppen betragtes som berettiget, når en offentliggørelse kan bringe hans eller hendes sikkerhed eller integritet i fare eller i urimelig grad skade privatlivets fred.

(15) Kommissionens afgørelse 2001/844/EF, EKSF, Euratom af 29. november 2001 om ændring af dens forretningsorden (EFT L 317 af 3.12.2001, s. 1).

(16) Disse undtagelser har til formål at beskytte den offentlige sikkerhed, militære anliggender, internationale forbindelser, finanspolitik, valutapolitik eller økonomisk politik, privatlivets fred og den enkeltes integritet, forretningsmæssige interesser, retslige procedurer og juridisk rådgivning, inspektioner, undersøgelser og revision samt institutionens beslutningsproces.